b'\n_START_ARTICLE_\nBebnum\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nPo J\xc3\xbcrgenu von Beckerathu je bil \xc5\xa1tirinajsti kralj \xc5\xa0estnajste egip\xc4\x8danske dinastije in vazal hi\xc5\xa1kih kraljev Petnajste dinastije. Njegovo trditev je nedavno zavrnil Kim Ryholt, ki v svoji \xc5\xa1tudiji o drugem vmesnem obdobju Egipta iz leta 1997 ugotavlja, da so kralji \xc5\xa0estnajste dinastije vladali od okoli 1650 do 1580 pr. n. \xc5\xa1t. kot neodvisni vladarji Tebanskega kraljestva. Ryholt zato na Bebnuma, ki je imel semitsko ime, gleda kot na 34. kralja \xc5\xa0tirinajste dinastije, v kateri so bili vladarji kanaanskega porekla. Bebnum je iz Avarisa vladal vzhodni Nilovi delti kot tekmec Trinajste dinastije, ki je vladala iz Memfisa.  Nekateri egiptologi,  na primer Darrell Baker in Janine Bourriau, se z njeno analizo strinjajo, drugi pa ne.\n_START_SECTION_\nDokazi\n_START_PARAGRAPH_\nBebnum je dokazan na enem samem izoliranem fragmentu Torinskega seznama kraljev, ki je bil sestavljen v ramze\xc5\xa1kem obdobju in slu\xc5\xbei predvsem kot zgodovinski vir za kralje drugega vmesnega obdobja. Dejstvo, da omenjeni fragment ni povezan z  ostalim  dokumentom, ote\xc5\xbeuje zanesljivo \xc4\x8dasovno umestitev njegovega vladanja.  Analiza papirusovih vlaken je Ryholta privedla do zaklju\xc4\x8dka, da fragment spada v 28. vrstico 9. kolone  Torinskega seznama kraljev.'